|  |
| --- |
|  |
| **Република Србија** |
| **МИНИСТАРСТВО ГРАЂЕВИНАРСТВА,** |
| **САОБРАЋАЈА И ИНФРАСТРУКТУРЕ** |
| Број: 404-02-37/3/2020-02 |
| Датум: 26.06.2020. године |
| Немањина 22-26, Београд |

**ПРЕДМЕТ: Појашњење конкурсне документације за ЈН 17/2020 - Услуге Стручног надзора над извођењем радова на изградњи аутопута Е-761 Београд — Сарајево и на реконструкцији државног пута IIа реда, број 203, Нови Пазар — Тутин**

У складу са чланом 63. став 2. и став 3. Закона о јавним набавкама („Службени гласник Републике Србије“, бр. 124/12, 14/15 и 68/15), објављујемо следећи одговоре на питања:

**ПИТАЊЕ 1**

На странама 101. до 104. од 192 Конкурсне документације дефинисани су **додатни услови у погледу техничког капацитета** , и то

**за Партију 1:**

„*Пружалац услуге мора да поседује важећи Сертификат о акредитацији и обим акредитације издат од стране Акредитационог Тела Србије, којим се потврђује да је акредитован према стандарду СРПС ИСО/ИЕЦ 17025 од стране Акредитационог Тела Србије. Сматраће се да је Пружалац услуге акредитован у складу са важећим прописима и ако поседује акредитацију прихватљиву за Акредитационо тело Србије према споразумима са Европском организацијом за акредитацију, Међународном организацијом за акредитацију лабораторија, Међународним форумом за акредитацију, као и билатералним споразумима које је закључило Акредитационо тело Србије. Такође се захтева да је компетентан за обављање послова испитивања који су специфицирани у обиму акредитације и то за све опите према стандардима који су захтевани у Табели: Минимални обим испитивања контролне акредитоване лабораторије*.“

... (у наставку дата Табела: Минимални обим испитивања контролне акредитоване лабораторије)

**за Партију 2:**

„*Пружалац услуге мора да поседује важећи Сертификат о акредитацији и обим акредитације издат од стране Акредитационог Тела Србије, којим се потврђује да је акредитован према стандарду СРПС ИСО/ИЕЦ 17025 од стране Акредитационог Тела Србије. Сматраће се да је Пружалац услуге акредитован у складу са важећим прописима и ако поседује акредитацију прихватљиву за Акредитационо тело Србије према споразумима са Европском организацијом за акредитацију, Међународном организацијом за акредитацију лабораторија, Међународним форумом за акредитацију, као и билатералним споразумима које је закључило Акредитационо тело Србије. Такође се захтева да је компетентан за обављање послова испитивања који су специфицирани у обиму акредитације и то за све опите према стандардима који су захтевани у Табели: Минимални обим испитивања контролне акредитоване лабораторије*.„

... (у наставку дата Табела: Минимални обим испитивања контролне акредитоване лабораторије)

На страни 106 од 192 Конкурсне документације, у оквиру *Упутства како се доказује испуњеност услова*, тачка 5. *Додатни услов из чл. 76. ст. 2. Закона – потребни технички капацитети за Партију 1 и Партију 2*, под поднасловом „Докази“, алинеја два, наведено је следеће:

„*Уколико Понуђач не поседује своју, Уговор о ангажовању акредитоване лабораторије, као и важећи Сертификати о акредитацији те лабораторије са обимом акредитације*.“

**Молимо за појашњење** у погледу околности **да ли** захтевани докази у погледу техничког капацитета (важећи Сертификат о акредитацији и обим акредитације, у складу са дефинисаним условима) морају бити издати понуђачу, односно учеснику у заједничкој понуди, **или** понуђач може доказивати испуњеност овог услова преко акредитоване лабораторије коју је ангажовао посебним уговором.

**ОДГОВОР**

Уколико учесник у понуди/заједничкој понуди поседује своју лабораторију, важећи Сертификат о акредитацији и обим акредитације морају бити издати понуђачу/члану заједничке групе понуђача, међутим уколико понуђач, односно члан групе понуђача не поседује акредитовану лабораторију, он испуњеност услова техничког капацитета може доказати уговором о ангажовању акредититоване лабораторије уз који ће доставити и вежећи Сертификат о акредитацији и обим акредитације за ту лабораторију.

**ПИТАЊЕ 2**

У Обрасцу понуде (стр. 156 до 159 од 192) у Конкурсној документацији , у делу 3) наведено је: „*Рок важења понуде (не може бити краћи од 120 дана)*“.

На страни 147. од 192 у Конкурсној документацији, под тачком 9.3 *- Захтев у погледу рока важења понуде*, наведено је следеће: „*Рок важења понуде не може бити краћи од 90 дана од дана отварања понуда.*“

Молимо Наручиоца да предузме потребне радње у циљу усклађивања захтева из Конкурсне документације у погледу рока важења понуде.

**ОДГОВОР**

Следи измена конкурсне документације, тако што се исправља техничка грешка

**ПИТАЊЕ 3**

На страни 146. од 192 Конкурсне документације (део 9.1. - *Захтеви у погледу начина, рока и услова плаћања*), као и у *Моделу уговора за Партију 1* (члан 3., став 8.) и у *Моделу уговора за Партију 2* (члан 3., став 8.) наведено је следеће:

„*Под исправно испостављеном ситуацијом сматра се ситуација која поседује сва обележја рачуноводствене исправе у смислу одредаба Закона о рачуноводству и ревизији („Службени гласник РСˮ, број 46/2006, 111/2009, 99/2011 - др. закон и 62/2013 - др. закон), пореских прописа и других прописа који уређују ову област и уз коју је Наручиоцу достављен Извештај о извршеној услузи, на које је претходно прибављена сагласност Инвеститора*.“

Молимо Наручиоца да предузме потребне радње у циљу усклађивања захтева из Конкурсне документације са прописима који су на снази (Закон о рачуноводству („Службени гласник РСˮ број 62/2013, 30/2018 и 73/2019 – др. Закон)), с обзиром на околност да је Закон о рачуноводству и ревизији престао да важи.

**ОДГОВОР**

Следи измена конкурсне документације, тако што се исправља техничка грешка

**ПИТАЊЕ 4**

У *Моделу уговора за Партију 1* (члан 3., став 21.) и у *Моделу уговора за Партију 2* (члан 3., став 21.) наведено је следеће:

„*Пружалац услуге испоставља Окончану ситуацију на исти начин као и све претходне привремене ситуације. Услов за оверу и исплату окончане ситуације за Услугу је завршен рад Комисије за примопредају радова, односно потписаних Записника о примопредаји радова, потписан Записник о коначном обрачуну изведених радова и издат Извештај Комисије за технички преглед објекта са препоруком за издавање употребне дозволе. Окончана ситуација износи најмање 5% од укупно уговорене вредности са ПДВ-ом*.“

Имајући у виду природу и карактериситике предмета набавке, указујемо да условљавање исплате по окончаној ситуацији завршетком рада *Комисије за примопредају радова,* односно потписивањем *Записника о примопредаји радова,* потписивањем *Записника о коначном обрачуну изведених радова* и издавањем *Извештаја Комисије за технички преглед објекта са препоруком за издавање употребне дозволе*, са аспекта будућег уговорног односа између Наручиоца и Пружаоца услуга стручног надзора, као и рока за пружање предметних услуга стручног надзора, представља будућу неизвесну околност (с обзиром на нпр. могућност продужетка рока за извођење радова исл.) која не зависи од воље и поступања ангажованог Пружаоца услуге. У том смислу, предлажемо измену конкурсне документације на начин којим ће бити омогућено да, уколико из било којих разлога извођење радова не буде окончано у предвиђеном року, односно уколико се у предвиђеном року не исходује *Извештај Комисије за технички преглед објекта са препоруком за издавање употребне дозволе*, плаћање Пружаоцу услуга по окончаној ситуацији буде омогућено на основу потписаног записника о примопредаји документације између учесника на пројекту и одговарајуће потврде Наручиоца о томе да су све уговорене услуге пружене у уговореном року, под условима и на начин предвиђен Уговором о предметној јавној набавци за одговарајућу партију.

**ОДГОВОР**

Наручилац остаје при наводима из конкурсне документације,.

Као што је наведено у Моделу уговора да Пружалац услуге је у обавези да изврши комплетну услугу надзора до завршетка уговора о грађењу и техничког прегледа изведеног објекта, тј. да по потреби скрати или продужи рок за извршење услуге у складу са динамиком извођења радова без додатне надокнаде или одбитка. Уговорне обавезе Пружаоца услуге се сматрају извршеним након добијања позитивног мишљења Комисије за технички преглед објекта и достављања завршног извештаја.

**ПИТАЊЕ 5**

С обзиром на комплексност предмета набавке и дефинисане услове чију испуњеност понуђачи треба да докажу у понуди, молимо Наручиоца **да продужи рок за достављање понуда**, како би предметна јавна набавка била спроведена на најцелисходнији начин и како би се омогућило што доследнија примена начела ефикасности и економичности, као и других начела и принципа на којима се базира *Закон о јавним набавкама*.

**ОДГОВОР**

У циљу обезбеђивања што веће конкуренције и прикупљања понуда, Наручилац продужава рок за подношење понуда и објављује обавештење о продужењу рока за подношење понуда.

Рок се продужава до 15.07.2020. године.